Eurovision laulukilpailu 2023
Muut maat

Andorra – 26. toukokuuta 2022 Dani Ortolà, Andorran yleisradioyhtiö RTVA:n sisällönhallinnoija, sanoi maan paluun kilpailuun olevan epätodennäköistä lyhyellä tai keskipitkällä aikavälillä. 14. kesäkuuta 2022 RTVA vahvisti, ettei Andorra palaa kilpailuun vuonna 2023. Andorra osallistui kilpailuun viimeksi vuonna 2009.
Bosnia ja Hertsegovina – 14. lokakuuta 2022  Bosnian ja Hertsegovinan yleisradioyhtiö BHRT ilmoitti, ettei maa palaa kilpailuun vuonna 2023. Syyksi BHRT mainitsi meneillään olevat taloudelliset vaikeudet. Bosnia ja Hertsegovina osallistui kilpailuun viimeksi vuonna 2016.
Bulgaria – 14. lokakuuta 2022 Bulgarian yleisradioyhtiö BNT vahvisti maan vetäytyvän vuoden 2023 kilpailusta mainiten syiksi taloudelliset vaikeudet sekä vähäisen kiinnostuksen kilpailua kohtaan. BNT mainitsi myös maan paluun kilpailuun olevan epätodennäköistä lähitulevaisuudessa.  Bulgaria osallistui kilpailuun viimeksi vuonna 2022.
Kazakstan – 5. lokakuuta 2022 Kazakstanin yleisradioyhtiön Habarin tuottaja Žan Mukanov sanoi, että maalla on "kaikki mahdollisuudet osallistua Euroviisuihin" vuonna 2023 ja toivoi maan debytoivan kilpailussa. Habar ei toistaiseksi ole Euroopan yleisradiounionin täysmääräinen jäsen, joten se tarvitsisi erillisen kutsun kilpailuun, samoin kuin Australian tapauksessa. Kazakstan on kuitenkin osallistunut lasten Eurovision laulukilpailuun vuodesta 2018 lähtien. Kazakstan ei ollut mukana EBU:n 20. lokakuuta julkaisemalla osallistujalistalla.
Kosovo – 16. toukokuuta 2022 Kosovon yleisradioyhtiö RTK:n pääjohtaja Shkumbin Ahmetxhekaj mainitsi, että yhtiö aikoo hakea EBU-jäsenyyttä vuoden lopussa ja vahvisti, että jos RTK saisi EBU-jäsenyyden, Kosovo voisi osallistua kilpailuun. Kosovo ei ollut mukana EBU:n 20. lokakuuta julkaisemalla osallistujalistalla.
Liechtenstein – 9. elokuuta 2022 Liechtensteinin yleisradioyhtiö 1 FL TV ilmoitti, että se ei aio enää hakea Euroopan yleisradiounionin (EBU) jäsenyyttä, mikä sulkee toistaiseksi pois maan debyytin kilpailussa.
Luxemburg – 2. elokuuta 2022 Luxemburgin yleisradioyhtiö RTL vahvisti, ettei maa palaa kilpailuun vuonna 2023. Maa on aiemmin maininnut osallistumatta jättämisen syyksi sen, että RTL keskittyy musiikkikilpailujen ja viihteen sijasta uutisointiin. Maan osallistuminen kilpailuun olisi myös taloudellinen vaikeus yleisradioyhtiölle. Luxemburg osallistui kilpailuun viimeksi vuonna 1993.
Marokko – Marokko ei ollut mukana EBU:n 20. lokakuuta julkaisemalla osallistujalistalla. Marokko osallistui kilpailuun viimeksi vuonna 1980.
Monaco – 22. marraskuuta 2021 ilmoitettiin, että osa Monacon valtion budjetista oli sijoitettu vuoden 2023 Euroviisuihin osallistumiseen. Monaco suunnittelee kilpailuun osallistumista uudella yleisradioyhtiöllä nimeltä Monte-Carlo Riviera TV, joka tulisi korvaamaan maan edellisen yleisradioyhtiön TMC:n. Suunnitelmat kuitenkin viivästyivät, sillä Monte-Carlo Riviera TV:n on määrä käynnistyä jolloinkin vuoden 2023 kesä–syyskuussa alun perin suunnitellun vuoden 2022 lopun sijaan, mikä teki osallistumisesta vuoden 2023 kilpailuun epätodennäköistä. 5. syyskuuta 2022 vahvistettiinkin, ettei Monaco osallistu vuoden 2023 Euroviisuihin. Monaco osallistui kilpailuun viimeksi vuonna 2006.
Montenegro – 13. lokakuuta 2022 Montenegron yleisradioyhtiö RTCG ilmoitti, ettei Montenegro osallistu vuoden 2023 kilpailuun. Syiksi RTCG ilmoitti taloudelliset vaikeudet sekä sponsorien puutteen. Montenegro osallistui kilpailuun viimeksi vuonna 2022.
Pohjois-Makedonia – 14. lokakuuta 2022 Pohjois-Makedonian yleisradioyhtiö MRT vahvisti maan vetäytyvän vuoden 2023 kilpailusta. Syiksi MRT mainitsi energiakriisin aiheuttamat taloudelliset vaikeudet sekä hintavan osallistumismaksun. MRT aikoo kuitenkin televisioida kilpailun ja toivoo maan palaavan Euroviisuihin vuonna 2024. Pohjois-Makedonia osallistui kilpailuun viimeksi vuonna 2022.
Slovakia – 10. kesäkuuta 2022 Slovakian yleisradioyhtiö RTVS alkujaan vahvisti, ettei maa palaa kilpailuun vuonna 2023 mainiten syyksi taloudelliset rajoitteet sekä alhaiset katsojaluvut silloin, kun maa vielä kilpaili Euroviisuissa. Myöhemmin kuitenkin täsmennettin, että maa saattaa harkita paluuta kilpailuun RTVS:n uuden pääjohtajan valinnan jälkeen, ja lopullisen päätöksen odotetaan tehtävän elokuussa. 30. kesäkuuta 2022 RTVS:n uudeksi pääjohtajaksi valittiin Ľuboš Machaj, joka korvaa entistä pääjohtajaa Jaroslav Rezníkia. 20. lokakuuta, osallistujalistan julkaisemisen yhteydessä, kävi kuitenkin ilmi, että RTVS oli päättänyt olla palaamatta kilpailuun vuonna 2023. Slovakia osallistui Euroviisuihin viimeksi vuonna 2012.
Turkki – Turkki ei ollut mukana EBU:n 20. lokakuuta julkaisemalla osallistujalistalla. Turkki osallistui Euroviisuihin viimeksi vuonna 2012.
Unkari – Unkari ei ollut mukana EBU:n 20. lokakuuta julkaisemalla osallistujalistalla. Unkari osallistui kilpailuun viimeksi vuonna 2019.
Valko-Venäjä – 28. toukokuuta 2021 Euroopan yleisradiounioni EBU erotti Valko-Venäjän yleisradion BTRC:n EBUsta. Erottamisen syynä oli Valko-Venäjän vuoden 2021 Eurovision laulukilpailuun lähettämä kappale, jossa EBUn mukaan oli liian poliittinen sanoma.  Yleisen tulkinnan mukaan kappaleen sanoitus teki avoimesti pilkkaa Valko-Venäjän vuosien 2020–2021 demokratiamielenosoituksista, tukien itsevaltaista presidenttiä Aljaksandr Lukašenkaa ja mielenosoitusten väkivaltaista tukahduttamista. Valko-Venäjällä oli mahdollisuus lähettää toinen kappale ja Valko-Venäjä lähettikin, mutta sekin hylättiin. Toisen hylätyn kappaleen jälkeen EBU diskasi Valko-Venäjän vuoden 2021 kilpailusta ja 28. toukokuuta erotti Valko-Venäjän EBUsta. Tämän takia Valko-Venäjä ei osallistu vuoden 2023 kilpailuun. Valko-Venäjä osallistui Euroviisuihin viimeksi vuonna 2019.
Venäjä – 25. helmikuuta 2022 EBU kielsi Venäjän osallistumisen vuoden 2022 kilpailuun Venäjän hyökättyä Ukrainaan edellisenä päivänä. Lähes heti kiellon tultua julki Venäjä erosi EBUsta omasta tahdostaan. Tämän johdosta Venäjä ei osallistu vuoden 2023 kilpailuun. Venäjä osallistui Euroviisuihin viimeksi vuonna 2021.